Onteieningskennisgewing teen Akkerland-plase teruggetrekDie hofbevel wat uitgereik is. Foto: Twitter Die grondeisehof het Vrydag beveel dat die onteieningskennisgewing wat in Maart vanjaar aan die eienaars van Akkerland Boerdery in Limpopo uitgereik is, teruggetrek moet word. Dit volg nadat Maite Nkoana-Mashabane, minister van landelike ontwikkeling en grondhervorming, vroeër vanjaar ŉ uitsettingsbevel aan die eienaars van Akkerland Boerdery laat beteken het waarin hulle opdrag gegee word om die twee plase, Lukin en Salaita, te ontruim. Akkerland Boerdery is ŉ wild-en-jagplaas wat noord van Louis Trichardt in Limpopo geleë is. Die name van die twee plase, Lukin en Salaita, verskyn ook op die lys van plase wat verlede maand deur AfriForum bekendgemaak is en wat glo geoormerk is om sonder vergoeding deur die staat onteien te word. Johan Steenkamp, mede-eienaar van Akkerland Boerdery, het vroeër gesê die eiendom is ongeveer R200 miljoen werd, maar die departement van landelike ontwikkeling en grondhervorming het net R20 miljoen vergoeding aangebied vir die onteiening van die plaas. AfriForum en TLU SA het vroeër vandeesmaand by ŉ mediakonferensie gesê hulle sal Akkerland Boerdery in hul regsgeding ondersteun om die onregmatige onteiening van Akkerland Boerdery te verhoed. Johan Steenkamp, mede-eienaar van Akkerland Boerdery. Foto: Reint Dykema Marius Croucamp, adjunkhoofsekretaris: Metaal- en ingenieursbedryf by Solidariteit, het by dieselfde konferensie beweer die ware redes vir die onteiening van Akkerland Boerdery is omdat die staat sy hande op die steenkoolreserwes onder die grondoppervlak van die plase wil lê om sodoende die Chinese regering se ekonomiese belange in Suid-Afrika te fasiliteer. Ingevolge Vrydag se hofbevel keer die eienaarskap van Akkerland Boerdery met onmiddellike inwerkingtreding terug na die eienaars van die plaas. “Die partye kom ooreen dat die res van die kwessies wat nie hierdeur ŉ bevel van die hof gemaak is nie, sal oorstaan tot ŉ latere bepaling en word gevolglik onbepaald uitgestel.” Croucamp het aan Maroela Media gesê die hofbevel beteken die onteiening van Akkerland Boerdery is van die baan, maar dit is moontlik dat die departement in die toekoms weer die proses van voor af kan begin in ŉ poging om die plaas te onteien. “Ek dink ons het die veldslag gewen, maar die oorlog is nog nie verby nie,” het Croucamp gesê. Steenkamp kon nie onmiddellik Vrydagmiddag vir kommentaar bereik word nie. Hou Maroela Media dop vir meer.